
                                        ΔΕΛΤΙΟ ΤΥΠΟΥ

ΑΠΕΡΓΙΑΚΗ ΠΡΟΚΗΡΥΞΗ – ΚΑΛΕΣΜΑ ΕΡΓΑΤΙΚΗΣ ΠΡΩΤΟΜΑΓΙΑΣ
4Η ΜΑΗ 2021 ΠΑΝΕΛΛΑΔΙΚΗ ΓΕΝΙΚΗ ΑΠΕΡΓΙΑ

   
Η Πρωτομαγιά είναι ημέρα απεργίας και όχι αργίας! Είναι ημέρα τιμής των εργαζομένων και των κοινωνιών για την εξέγερση των εργατών του Σικάγου, η οποία αποτέλεσε μια από τις κορυφαίες στιγμές διεκδίκησης των εργαζόμενων για κοινωνική και οικονομική προκοπή. Είναι μέρα καθαγιασμένη με το αίμα της εργατικής τάξης, και πρέπει η σημερινή πρωτομαγιά να αποτελέσει  αφετηρία για πιο ουσιαστικούς, ενωτικούς, και μαζικούς αγώνες.
Η φετινή Πρωτομαγιά, 135 χρόνια από την απεργία στο Σικάγο για το αιματοβαμμένο 8ωρο, ξαναγίνεται η ιστορική πρόκληση για όλους τους εργαζόμενους. Πρέπει να αντισταθούμε σθεναρά ενάντια στην πρωτοφανή επίθεση της κυβέρνησης να καταργήσει όλες τις κατακτήσεις μας, με πρώτο και βασικότερο το 8ωρο. Η θέση μας είναι καθαρή και αδιαπραγμάτευτη: 8 ώρες εργασία, 8 ώρες ανάπαυση, 8 ώρες ελεύθερο χρόνο! Είμαστε άνθρωποι και πρέπει να ζήσουμε!!!
Εάν αφήσουμε να συμβεί αυτό, συνυπογράφουμε τη θανατική καταδίκη μας, πρέπει να ορθώσουμε ΤΩΡΑ το αγωνιστικό μας ανάστημα για να τους σταματήσουμε. Είναι ώρα ευθύνης και αγώνα για όλους!
Ένα χρόνο, τώρα, η υγειονομική κρίση αποτελεί το βολικό πρόσχημα της κυβέρνησης και των εργοδοτών, για να μας πάρουν πίσω όλα όσα κερδήθηκαν με αγώνες και με θυσίες. Η κρίση χρησιμοποιείται από την κυβέρνηση και τους εργοδότες, για να κατεδαφίσουν ότι απόμεινε όρθιο στα εργασιακά και προνοιακά δικαιώματα. Με το νέο νομοσχέδιο – έκτρωμα που προωθούνε για ψήφιση, στρώνουν το χαλί για ένα σύγχρονο εργασιακό Μεσαίωνα. Ματαιοπονούν! Με τον αγώνα μας δεν θα επιτρέψουμε την κατάργηση του 8ώρου. 
ΠΡΟΕΙΔΟΠΟΙΟΥΜΕ την Κυβέρνηση ότι δεν θ’ αφήσουμε να μπουν σε καραντίνα τα δικαιώματα των εργαζομένων και να φιμωθεί η φωνή τους. Να μην αποτολμήσει την αλλαγή των εργασιακών σχέσεων, επιχειρώντας να εκμεταλλευθεί το υγειονομικό λοκ ντάουν.
Ζητάμε την εκπόνηση σχεδίου ουσιαστικής στήριξης της μισθωτής εργασίας για το άμεσο μέλλον, με γνώμονα τη διατήρηση των θέσεων εργασίας αλλά και την προστασία των ανέργων, για την αντιμετώπιση των οικονομικών συνεπειών της πανδημίας. Τη νομοθετική προστασία των εργατικών δικαιωμάτων με ουσιαστική αντιμετώπιση τού οικονομικού-αντιαναπτυξιακού «Αρμαγεδδώνα», που είναι βέβαιο πως θ’ ακολουθήσει μετά το τέλος της υγειονομικής κρίσης. Δεν θ’ ανεχθούμε «μέτρα», που θα πέσουν ξανά στις πλάτες των εργαζόμενων, όπως έγινε και με τα μνημόνια.

ΑΔΙΑΠΡΑΓΜΑΤΕΥΤΑ:
• 8 ώρες ΕΡΓΑΣΙΑ
• 8 ώρες ΑΝΑΠΑΥΣΗ
• 8 ώρες ΕΛΕΥΘΕΡΟ ΧΡΟΝΟ

· Άμεσα μέτρα θωράκισης της εργασίας και στήριξης των εισοδημάτων των εργαζόμενων, που επλήγησαν από την κρίση ή με άλλοθι την κρίση. 
· Κατάργηση όλων των ευελιξιών στο ωράριο εργασίας. 
· Άμεση επαναφορά του πλαισίου προστασίας των Συλλογικών Συμβάσεων Εργασίας.
· Επαναφορά και επανίσχυση των εργασιακών σχέσεων και συμβάσεων σε κάθε επιχείρηση, στα προ της κρίσης ισχύοντα. Άμεση υπογραφή όσων συμβάσεων εργασίας εκκρεμούν, λόγω εργοδοτικής κωλυσιεργίας, και ανακήρυξη όσων έχουν υπογραφεί ως γενικώς υποχρεωτικών.
· Κατάργηση ΟΛΩΝ των Αντεργατικών – Αντιασφαλιστικών Νόμων.
· Ελεύθερη συνδικαλιστική δράση χωρίς κρατικό και εργοδοτικό παρεμβατισμό.
· Κατάργηση των περιοριστικών παρεμβάσεων στο συνδικαλιστικό νόμο 1264/1982 και αυστηρές κυρώσεις στους εργοδότες, που παρεμποδίζουν τη συνδικαλιστική δράση.
· Αποκατάσταση του κατώτατου μισθού, έτσι όπως προεκλογικά μάς υποσχόταν και αυτή η κυβέρνηση.
· Προστασία της υγείας και της ασφάλειας των εργαζομένων.
· Καθολική, υποχρεωτική Κοινωνική Ασφάλιση, με οικοδόμηση ενιαίου συστήματος, που να περιλαμβάνει τα συνταξιοδοτικά δικαιώματα, τις υπηρεσίες πρόληψης και αποκατάστασης της υγείας.
· Προστασία των συνταξιοδοτικών – κοινωνικοασφαλιστικών παροχών. 
· Καμία πολιτική ιδιωτικοποίησης της δημόσιας επικουρικής ασφάλισης.
· Πολιτικές για την προστασία των ανέργων.
· Ουσιαστική ενίσχυση της Δημόσιας Δωρεάν Υγείας και όχι εμπορευματοποίησή της. 

Η ΕΡΓΑΤΙΚΗ ΠΡΩΤΟΜΑΓΙΑ ΕΙΝΑΙ ΑΠΕΡΓΙΑ ΟΧΙ ΑΡΓΙΑ
ΤΙΜΟΥΜΕ ΤΟΥΣ ΝΕΚΡΟΥΣ
ΚΑΙ ΤΟΥΣ ΑΓΩΝΕΣ ΤΗΣ ΕΡΓΑΤΙΚΗΣ ΤΑΞΗΣ


Σεβόμενοι την υγειονομική κρίση που μαστίζει την χώρα μας και όλο τον κόσμο, καλούμε αντιπροσωπείες των πρωτοβάθμιων Σωματείων την  Τρίτη 4 Μαΐου 2021, στις 11 π.μ., στο Πασακάκι (στο μνημείο Ειρήνης και εργαζομένων) -όπου θα γίνει και κατάθεση στεφάνων -να αποτίσουμε φόρο τιμής στην ιστορία, τους αγώνες και τους νεκρούς του Εργατικού Κινήματος, τηρουμένων πάντα αυστηρά και με συνέπεια των υγειονομικών μέτρων προστασίας της δημόσιας υγείας. 

